On oletatud, et 13. sajandi alguses elas Eestis kuni 180 000 inimest. Kuid jüriöö ülestõusu mahasurumise järel olid suured piirkonnad Põhja-Eestis inimtühjad. 16.-17. sajandil Vene-Liivi ja Rootsi-Poola sõdade järel kahanes rahvaarv Eestis jälle 280 000 pealt alla 100 000 inimeseni. Uus häving saabus Põhjasõjaga, mil rahvaarv kahanes 350 000 pealt kuni 170 000-ni.
Aga sellest algas rahvastiku taastootmine: Poole miljoni piir ületati Eesti aladel 18. sajandi lõpuks, miljoni elaniku piir hiljemalt aastal 1922. Paraku, alates 1991. aastast on meie rahvastikukasv seiskunud, isegi miinusmärki ette võtnud. 1,5 miljoni pealt on tagasi mindud 1,3 miljoni elanikuni, välispäritoluga on meist 24 protsenti. Inimesed surevad, rändavad välja, lapsi ei sünni piisavalt.
Balti naabrid
Lõunanaaber Läti saavutas miljoni elaniku piiri umbes aastaks 1811. Kahe miljoni piir ületati aastal 1900. Niisiis kahekordistumiseks kulus 89 aastat. Paraku edasine kasv seiskus, sest peale tuli kaks maailmasõda ja veel ka 1991. aasta. Täna on Lätis vaid 1,985 miljonit elanikku, osalt venekeelse rahvastiku kojurände, osalt ka lätikeelse rahvastiku liigse väljarände tulemusel. Immigrantide osa rahvastikust on enam kui kolmandik.
Leedu saavutas (kui kaasaegseid piire arvestada) miljoni elaniku piiri alles aastaks 1871. Katoliikliku maana on seal küll sündimus suurem ja kahe miljoni piir ületati 1913, seega juba 42 aastat hiljem. Kolme miljoni elaniku piir ületati 1939 ja uuesti 1967. Ka nemad on rahvast ära andnud, elanikke nüüd jälle 2,89 miljonit, immigrante rahvastikust ligemale 15 protsenti.
Põhjala
Põhjamaades sai esimesena miljoni elanikuga riik tänasest Rootsist, muide ajal, mil meie olime nendega sama kuninga, Gustav II Adolfi all, aastaks 1630. Kahe miljoni piir ületati 1771, ehk 141 aastaga. Kolm miljonit tiksus täis 1850. Täna elab Rootsis 9,8 miljonit inimest, neist 1,9 miljonit välismaise päritoluga ehk immigrandid. Rootsi on küll pindalalt kümme korda suurem kui Eesti, ehk rahvastikul ka ruumi jätkub. Ja riik pole näinud ühtki sõda aastast 1814 alates.